Na podlagi prvega odstavka 73.b člena Zakona o visokem šolstvu (Uradni list RS, št. 32/12 – uradno prečiščeno besedilo, 40/12 – ZUJF, 57/12 – ZPCP-2D, 109/12, 85/14, 75/16, 61/17 – ZUPŠ in 65/17) in 2. člena Pravilnika o subvencioniranju bivanja študentov (Uradni list RS, št. 22/01, 35/06, 75/08, 97/10, 46/12, 55/13, 38/16, 13/17, 13/18 in 58/20; v nadaljnjem besedilu: Pravilnik) javni zavod Študentski dom Ljubljana (v nadaljnjem besedilu: ŠDL), Svetčeva ulica 9, Ljubljana, objavlja

**JAVNI RAZPIS**

**za zasebnike, ki oddajajo sobe študentom v Ljubljani, za študijsko leto 2020/2021**

**1. Predmet javnega razpisa**

Javni razpis za zasebnike, ki oddajajo sobe študentom v Ljubljani, za študijsko leto 2020/2021 (v nadaljnjem besedilu: javni razpis) se objavlja za izbiro zasebnikov, ki sprejemajo študente v skladu z določili Pravilnika. ŠDL bo sklenil najemne pogodbe za največ 600 ležišč, od tega predvidoma 400 za študente, ki bodo vložili prošnjo za sprejem, in 200 za študente, ki podaljšujejo bivanje.

**2. Pogodbeno obdobje**

Najemne pogodbe bo ŠDL sklenil za študijsko leto 2020/2021, sofinanciranje pa bo zagotovljeno za največ dvanajst mesecev, to je od 1. 10. 2020 do 30. 9. 2021, oziroma od dneva podpisa pogodbe do 30. 9. 2021. Za pogodbe, sklenjene v mesecu oktobru 2020, bo sofinanciranje zagotovljeno za dvanajst mesecev, za pogodbe, sklenjene v kasnejših mesecih, pa bo sofinanciranje zagotovljeno za sorazmerno krajši čas od dvanajstih mesecev, glede na mesec podpisa pogodbe.

**3. Pogoji za kandidiranje na javnem razpisu**

Najemno pogodbo bo ŠDL sklenil z vsako fizično osebo, ki ima lastninsko ali kakšno drugo stvarno oziroma obligacijsko pravico, ki ji omogoča izvajanje dejavnosti na nastanitvenih zmogljivostih in izpolnjuje naslednje pogoje:

* lastnik ali solastnik stanovanja je lahko le fizična oseba (samostojni podjetniki so izključeni);
* prostori so primerni za bivanje študentov;
* oddaja se največ šest ležišč – omejitev velja tudi za stanovanja, ki so v solastništvu dveh ali več fizičnih oseb, ne glede na to, ali živijo v isti družinski skupnosti;
* študentje niso zasebnikovi otroci;
* je imetnik lastninske ali kakšne druge stvarne oziroma obligacijske pravice, ki mu omogoča izvajanje dejavnosti nastanitvenih zmogljivosti, za katere želi skleniti najemno pogodbo;
* bo sprejemal le študente, ki bodo kandidirali na razpisu za sprejem in podaljšanje bivanja študentov visokošolskega študiju v študentskih domovih in pri zasebnikih za študijsko leto 2020/2021 ter izpolnjevali pogoje, skladno z določili Pravilnika, in jih bo Pisarna za študentske domove napotila na podpis pogodbe. Navedeni razpis za študente je objavljen na spletni strani ŠDL – www.stud-dom-lj.si.

**4. Zasebniki morajo zagotavljati oziroma izpolnjevati pogoje za dodeljevanje subvencij (minimalni standard), in sicer:**

* bivalni in pomožni prostori morajo biti ustrezno opremljeni (minimalna oprema sobe za študenta: postelja, omara, miza, stol);
* vzdrževanje stavbe, opreme in napeljav mora ustrezati sanitarno-tehničnim predpisom;
* nuditi morajo električno energijo za razsvetljavo in kuhanje enostavnih obrokov hrane ter druge osebne potrebe;
* možnost internetne povezave;
* nuditi morajo uporabo toaletnih prostorov (WC, kopalnica);
* nuditi hladno in toplo vodo za osebne potrebe;
* zagotovljeno mora biti vzdrževanje reda in čistoče v pomožnih prostorih;
* ogrevanje prostorov mora biti skladno s predpisi;
* ustreznost prostorov v primeru subvencioniranega bivanja študenta z otrokom.

**5. Sofinanciranje**

ŠDL bo zasebniku, s katerim bo sklenil najemno pogodbo, mesečno poravnaval subvencijo za študente za obdobje, navedeno v 2. točki tega javnega razpisa, takoj ko bo dobil sredstva iz proračuna. Najemnina lahko znaša najmanj 60,00 EUR.

**6. Zasebniki morajo v vlogi navesti:**

* osebne podatke lastnika (priimek, ime, stalno prebivališče, telefon, elektronski naslov, davčno številko, davčno izpostavo, številka transakcijskega računa, ime banke in enoto banke);
* naslov, na katerem oddajajo nastanitvene zmogljivosti;
* število ležišč (največ šest);
* mesečno najemnino, v katero niso vključeni tekoči stroški iz 4. točke tega javnega razpisa;
* podatke o vpisu nastanitvene zmogljivosti, ki je vpisana v zemljiško knjigo, in sicer : podatek o parcelni številki (parc. št., k. o. in šifro k.o. ter identifikacijski znak nepremičnine) oziroma podatek o etažirani nepremičnini (posamezni del stavbe, številka stavbe, k. o. in šifra k. o. ter identifikacijski znak nepremičnine);
* podatke o vpisu nastanitvene zmogljivosti, ki ni vpisana v zemljiško knjigo:
  + overjen prepis listine, ki izkazuje lastništvo zasebnika (npr.: overjen prepis darilne pogodbe, overjen prepis prodajne pogodbe ali overjen sklep o dedovanju), pri čemer je overitev prepisa lahko stara največ 30 dni oziroma;
  + potrdilo o vloženem oziroma oddanem zemljiškoknjižnem predlogu za vpis lastninske pravice v korist lastnika oziroma zasebnika z ID zemljiškoknjižnega predloga in redni zemljiškoknjižni izpisek za nepremičnino, iz katerega izhaja DN številka vloženega zemljiškoknjižnega predloga.

Zasebniki oddajo vloge na obrazcu (Obr. Prijava zasebniki 2020/2021), ki je objavljen hkrati z javnim razpisom.

7. Priloge k vlogi

Zasebnik, ki prvič oddaja nastanitvenezmogljivosti in zasebnik, ki je že oddajal nastanitvene zmogljivosti, mora vlogi priložiti:

* če je nepremičnina vpisana v zemljiško knjigo in bo zasebnik v vlogi navedel podatke o vpisu nepremičnine v zemljiško knjigo, bo dokazilo o lastništvu po uradni dolžnosti pridobil ŠDL iz uradne evidence;
* če nepremičnina ni vpisana v zemljiško knjigo, mora zasebnik priložiti overjen prepis listine, ki izkazuje lastništvo zasebnika (npr.: overjen prepis darilne pogodbe, overjen prepis prodajne pogodbe ali overjen sklep o dedovanju). Overitev dokazila je lahko stara največ 30 dni;
* če je nastanitvena kapaciteta v solastništvu, mora zasebnik priložiti overjeno soglasje solastnika/ov za oddajanje;
* nerezident Republike Slovenije mora navesti državo rezidentstva.

**8. Naslov in rok za oddajo vlog**

Zasebniki pošljejo vloge z dokazili s priporočeno pošto na naslov:

## Študentski dom Ljubljana

**Svetčeva ulica 9**

**1000 Ljubljana**

**z oznako »Javni razpis za zasebnike 2020/2021«,**

**najkasneje do torka 14. 7. 2020.**

Vloge se lahko pošljejo tudi po elektronski pošti na elektronski naslov: zasebniki@stud-dom-lj.si. Vloge v elektronski obliki morajo biti podpisane z varnim elektronskim podpisom s kvalificiranim potrdilom. Priloge se pošljejo s priporočeno pošto.

V Ljubljani, 15. 6. 2020

Študentski dom Ljubljana

Tomaž Pečnik

direktor